Document ID: 31987R1761

*****
ΚΑΝΟΝΙΣΜΟΣ (ΕΟΚ) αριθ. 1761/87 ΤΟΥ ΣΥΜΒΟΥΛΙΟΥ
της 22ας Ιουνίου 1987
που τροποποιεί τον κανονισμό (ΕΟΚ) αριθ. 2176/84 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής (1),
Εκτιμώντας:
ότι η πείρα που αποκτήθηκε από την εφαρμογή του κανονισμού (ΕΟΚ) αριθ. 2176/84 (2) έδειξε ότι η συναρμολόγηση στην Κοινότητα προϊόντων, η εισαγωγή των οποίων, ως τελικά προϊόντα, υπόκειται σε δασμό αντιντάμπινγκ, μπορεί να προκαλέσει ορισμένες δυσχέρειες·
ότι, ειδικότερα:
- εφόσον η συναρμολόγηση ή κατασκευή πραγματοποιείται από επιχείρηση συνδεόμενη καθ' οιονδήποτε τρόπο με κάποιον από τους κατασκευαστές των οποίων οι εξαγωγές ομοειδών προϊόντων υπόκεινται σε δασμό αντιντάμπινγκ και
- εφόσον η αξία των μερών ή των υλικών που χρησιμοποιούνται κατά τις εργασίες συναρμολόγησης ή κατασκευής και τα οποία κατάγονται από τη χώρα καταγωγής του προϊόντος που υπόκεινται σε δασμό αντιντάμπινγκ, υπερβαίνει την αξία όλων των άλλων χρησιμοποιουμένων μερών ή υλικών,
η εν λόγω συναρμολόγηση ή κατασκευή πρέπει να θεωρείται ότι οδηγεί σε καταστρατήγηση του δασμού αντιντάμπινγκ· ότι, προκειμένου να αποτραπεί η καταστρατήγηση πρέπει να προβλεφθεί η είσπραξη δασμού αντιντάμπινγκ για τα προϊόντα που συναρμολογούνται ή κατασκευάζονται με τον τρόπο αυτό·
ότι είναι αναγκαίο να θεσπιστούν διαδικασίες και όροι για την είσπραξη του δασμού που επιβάλλεται σε τέτοιες περιπτώσεις·
ότι το ποσό του δασμού αντιντάμπινγκ που εισπράττεται θα έπρεπε να περιορίζεται στο ποσό που είναι απολύτως αναγκαίο για να αποφεύγεται καταστρατήγηση,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 13 του κανονισμού (ΕΟΚ) αριθ. 2176/84, προστίθεται η ακόλουθη παράγραφος:
«10. α) Μπορεί να επιβάλλεται οριστικός δασμός αντιντάμπινγκ, κατά παρέκκλιση από τη δεύτερη φράση της παραγράφου 4 στοιχείο α), στα προϊόντα τα οποία, αφού συναρμολογηθούν ή κατασκευαστούν στην Κοινότητα, εισέρχονται στην αγορά της Κοινότητας, με την προϋπόθεση ότι:
- η συναρμολόγηση ή η κατασκευή πραγματοποιείται από επιχείρηση που συνδέεται καθ' οιονδήποτε τρόπο με κάποιον από τους κατασκευαστές των οποίων οι εξαγωγές ομοειδών προϊόντων υπόκεινται σε οριστικό δασμό αντιντάμπινγκ,
- η συναρμολόγηση ή η κατασκευή άρχισε ή αυξήθηκε σημαντικά μετά την έναρξη της διαδικασίας αντιντάμπινγκ,
- η αξία των μερών ή των υλικών που χρησιμοποιούνται κατά τη συναρμολόγηση ή κατασκευή και τα οποία κατάγονται από τη χώρα εξαγωγής του προϊόντος που υπόκειται στο δασμό αντιντάμπινγκ υπερβαίνει την αξία όλων των άλλων χρησιμοποιουμένων μερών ή υλικών κατά τουλάχιστον 50 %.
Κατά την εφαρμογή της παρούσας διάταξης, λαμβάνονται υπόψη οι ειδικές περιστάσεις που συντρέχουν κατά περίπτωση και, μεταξύ άλλων, τα ποικίλα έξοδα που συνεπάγονται οι εργασίες συναρμολόγησης ή κατασκευής, οι εργασίες έρευνας και ανάπτυξης και η τεχνολογία που εφαρμόζεται μέσα στην Κοινότητα.
Στην περίπτωση αυτή, το Συμβούλιο αποφασίζει συγχρόνως ότι τα μέρη ή τα υλικά που κατάγονται από τη χώρα εξαγωγής του προϊόντος που υποβάλλεται στο δασμό αντιντάμπινγκ και τα οποία είναι κατάλληλα για να χρησιμοποιηθούν στη συναρμολόγηση ή την κατασκευή των εν λόγω προϊόντων, θεωρείται ότι κυκλοφορούν ελεύθερα στο εμπόριο μόνον εφόσον δεν πρόκειται να χρησιμοποιηθούν σε εργασίες συναρμολόγησης ή κατασκευής όπως καθορίζεται στο πρώτο εδάφιο.
β) Τα προϊόντα τα οποία συναρμολογούνται ή κατασκευάζονται με αυτό τον τρόπο θα πρέπει να δηλώνονται στις αρμόδιες αρχές προτού εξέλθουν από το εργοστάσιο συναρμολόγησης ή κατασκευής για να διατεθούν στην αγορά της Κοινότητας. Όσον αφορά την είσπραξη δασμού αντιντάμπινγκ, η δήλωση αυτή θεωρείται ισοδύναμη με τη δήλωση που αναφέρεται στο άρθρο 2 της οδηγίας 79/695/ΕΟΚ.
γ) Το ποσοστό του δασμού αντιντάμπινγκ είναι ίσο με εκείνο που ισχύει για τον κατασκευαστή της χώρας καταγωγής ομοειδούς προϊόντος που υπόκειται σε δασμό αντιντάμπινγκ, με τον οποίο συνδέεται καθ' οιονδήποτε τρόπο η επιχείρηση της Κοινότητας που πραγματοποιεί τη συναρμολόγηση ή την κατασκευή. Το ποσό του εισπραττόμενου δασμού δεν πρέπει να υπερβαίνει το ποσό που απαιτείται για να αποτραπεί η καταστρατήγηση του δασμού αντιντάμπινγκ, είναι δε ανάλογο προς εκείνο το οποίο προκύπτει από την εφαρμογή του ποσοστού του
δασμού αντιντάμπινγκ ο οποίος επιβάλλεται στον εξαγωγέα του τελικού προϊόντος επί της τιμής cif των μερών ή υλικών που εισάγονται.
δ) Οι διατάξεις του παρόντος κανονισμού που αφορούν θέματα έρευνας, διαδικασίας και οι αναλήψεις υποχρεώσεων εφαρμόζονται σε όλα τα ζητήματα που άπτονται της παρούσας παραγράφου.»
Άρθρο 2
Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 22 Ιουνίου 1987.

Labels: 3
4
5